芙蓉赋
傅亮 (NanBei)
考庶卉之珍丽，实总美于芙蕖。潜幽泉以育藕，披翠莲而挺敷，泛轻荷以冒沼，列红葩而曜除，徼旭露以滋采，靡朝风而肆芳，表丽观于中弥金，播郁烈于兰堂，在龙见而葩秀，于火中而结房，岂呈芬于芷蕙，将越味于沙棠，咏三闾之披服，美兰佩而荷裳，伊玄匠之有瞻，悦嘉卉于中渠，既晖映于丹墀，亦纳芳于绮疏。